Document ID: 32014R0157

KOMISJONI DELEGEERITUD MÄÄRUS (EL) nr 157/2014,
30. oktoober 2013,
ehitustoodete toimivusdeklaratsiooni veebisaidil avaldamise tingimuste kohta
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 9. märtsi 2011. aasta määrust (EL) nr 305/2011, millega sätestatakse ehitustoodete ühtlustatud turustustingimused ning tunnistatakse kehtetuks nõukogu direktiiv 89/106/EMÜ, (1) eelkõige selle artikli 7 lõiget 3 koostoimes nimetatud määruse artikli 60 punktiga b,
ning arvestades järgmist:
(1)
Määruse (EL) nr 305/2011 artikli 4 lõikes 1 kohustatakse ehitustoodete tootjaid koostama toimivusdeklaratsiooni, kui turule lastakse ehitustoode, mis on hõlmatud ühtlustatud standardiga või on vastavuses selle kohta välja antud Euroopa tehnilise hinnanguga. Deklaratsiooni koopia tuleks esitada kas paberkandjal või elektrooniliselt.
(2)
Vastavalt määruse (EL) nr 305/2011 artikli 7 lõikele 3 ja artikli 60 punktile b on komisjonile delegeeritud ülesanne sätestada toimivusdeklaratsioonide elektroonilise töötluse tingimused, et need saaks veebisaidil avaldada. Need toimivusdeklaratsioonide internetis avaldamise tingimused võimaldavad kasutada uut infotehnoloogiat ning vähendada ehitustoodete tootjate ja ehitussektori kui terviku kulusid.
(3)
Võttes arvesse ehitustoodete vastuvõtjate, eelkõige VKEde vajadusi ning pöörates põhitähelepanu nendele, kes töötavad ehitusplatsil, kus ei ole internetiühendust, ei tuleks käesolevat delegeeritud õigusakti laiendada, et näha ette erandid määruse (EL) nr 305/2011 artikli 7 lõikest 2.
(4)
Selleks, et tagada konkreetse toote toimivusdeklaratsiooni elektroonilise vormi hõlbus tuvastatavus, peaksid tootjad siduma iga turulelastava toote või tootepartii vastava toimivusdeklaratsiooniga tootetüübi kordumatu identifitseerimiskoodi abil, mis peab vastavalt määruse (EL) nr 305/2011 III lisale olema nimetatud toimivusdeklaratsioonis.
(5)
Selleks et kergendada toimivusdeklaratsioonide esitamisest tulenevat halduskoormust ja tagada samas ka nendes esitatud teabe jätkuv usaldusväärsus, ei tohiks toimivusdeklaratsiooni elektroonilist vormi muuta pärast selle avaldamist internetis ja see peaks jääma kättesaadavaks vähemalt kümne aasta jooksul pärast ehitustoote turulelaskmist või muu ajavahemiku jooksul, mida võidakse kohaldada määruse (EL) nr 305/2011 artikli 11 lõike 2 teise lõigu alusel.
(6)
Veebisaidi suhtes, millel toimivusdeklaratsioon on avaldatud, tuleks kohaldada seiret ja seda hooldada, et tagada niivõrd kui võimalik selle pidev kättesaadavus ja vältida selle kättesaamatuks muutumist tehnilise rikke tõttu.
(7)
Veebisait, millel toimivusdeklaratsioon on avaldatud, peaks olema ehitustoodete vastuvõtjatele tasuta kättesaadav. Vastuvõtjatele tuleks anda juhised selle kohta, kuidas pääseda ligi veebisaidile ja leida toimivusdeklaratsiooni elektrooniline vorm.
(8)
Selleks et suurendada Euroopa ehitussektori tõhusust ja konkurentsivõimet, peaksid ettevõtjad, kes esitavad toimivusdeklaratsioone ja tahavad selle protsessi lihtsustamiseks uusi infotehnoloogiaid kasutada, saama võimaluse seda teha võimalikult pea,
ON VASTU VÕTNUD KÄESOLEVA MÄÄRUSE:
Artikkel 1
1. Ettevõtjad võivad erandina määruse (EL) nr 305/2011 artikli 7 lõikest 1 avaldada määruse (EL) nr 305/2011 artikli 4 lõikes 1 nimetatud toimivusdeklaratsiooni veebisaidil tingimusel, et täidetud on kõik järgmised tingimused:
a)
nad tagavad, et toimivusdeklaratsiooni sisu ei muutu pärast selle avaldamist veebisaidil;
b)
nad tagavad veebisaidile, millel ehitustoodete kohta koostatud toimivusdeklaratsioonid on avaldatud, seire ja hoolduse, et nii veebileht kui ka toimivusdeklaratsioonid on ehitustoodete vastuvõtjatele pidevalt kättesaadavad;
c)
nad tagavad toimivusdeklaratsioonide tasuta kättesaadavuse ehitustoodete vastuvõtjatele kümne aasta jooksul pärast ehitustoote turulelaskmist või muu ajavahemiku jooksul, mida võidakse kohaldada määruse (EL) nr 305/2011 artikli 11 lõike 2 teise lõigu alusel;
d)
annavad ehitustoodete vastuvõtjatele juhised selle kohta, kuidas pääseda ligi veebisaidile ja sellel avaldatud asjaomaste toodete kohta koostatud toimivusdeklaratsioonidele.
2. Tootjad peavad tagama, et iga turule lastav toode või tootepartii oleks kordumatu tootetüübi identifitseerimiskoodi abil seotud vastava toimivusdeklaratsiooniga.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. oktoober 2013

Labels: 12
7
1